《冠县令》
清代·方玉润

冠县令，一家血染粤贼刃。咸丰甲寅三月朔，贼旗蜂拥来何迅。

一炮已毁二黄纛，忽复小旗挥四阵。四阵四门乱云集，常山蛇难首尾应。

回身巷战贼盈衢，只手犹能戮枭獍。力尽成禽那肯屈，张巡原抱男儿性。

旁有一仆亲瞩目，先砍公头后公腹。后堂烈妇并烈女，五人同时遭残酷。

犹幸婴儿属乳母，天留一脉继良族。吁嗟乎！智者婢，义者仆，烈者妇，忠者牧。

滇南节义冠青犊。

作者简介：方玉润，字友石，晚号黝石，宝宁人。官陇州州同。有《鸿濛室诗钞》。